VOLEBNÝ PORIADOK
O VOĽBE A ODVOLÁVANÍ FUNKCIONÁROV

(schválený uznesením Národnej rady Slovenskej republiky zo 17. júna 2011 č. 498)

V o l e b n ý   p o r i a d o k
o voľbe a odvolávaní funkcionárov

Národná rada Slovenskej republiky sa podľa § 39a zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 153/2011 Z. z. uzniesla na tomto volebnom poriadku:

Čl. 1
Všeobecné ustanovenia
 Tento volebný poriadok upravuje postup Národnej rady Slovenskej republiky (ďalej len „národná rada“) a jej výborov pri podávaní, prerokovávaní a rozhodovaní o návrhoch na voľbu funkcionárov okrem funkcionárov národnej rady.

Čl. 2
Podávanie návrhov
(1) Návrhy kandidátov na voľbu podávajú poslanci alebo výbory národnej rady, ak osobitný zákon neustanovuje inak.
(2) Návrhy sa podávajú predsedovi národnej rady alebo príslušnému výboru (ďalej len „výbor“) v písomnej forme v termíne nimi určenom, ak osobitný zákon neustanovuje inak. 
(3) Návrhy na voľbu musia obsahovať základné údaje o navrhovanom kandidátovi, odôvodnenie návrhu, štruktúrovaný životopis, písomné vyhlásenie kandidáta, že súhlasí s kandidatúrou na konkrétnu funkciu a ďalšie skutočnosti, ak to ustanoví zákon, alebo ak sa na tom uznesie národná rada alebo výbor. Súčasťou návrhu sú doklady preukazujúce splnenie zákonných podmienok. 

(4) Návrh je podaný, keď je doručený do podateľne Kancelárie Národnej rady Slovenskej republiky (ďalej len „kancelária“) v stanovenom termíne a do určenej hodiny.
(5) Na návrhy kandidátov, ktoré nie sú podané podľa odsekov 1 až 4, sa neprihliada. 

Čl. 3
Rokovanie výboru
(1) Výbor posúdi, či boli návrhy podané podľa čl. 2 a či obsahujú požadované náležitosti. Výbor môže vyzvať toho, kto návrh podal, aby v lehote, ktorú určí, návrh doplnil alebo spresnil, ak osobitný zákon neustanovuje inak.
(2) Výbor môže na svoju schôdzu pozvať navrhnutých kandidátov, aby predstavili zámer  svojho pôsobenia vo funkcii, objasnili, doplnili alebo spresnili údaje o svojej osobe; ak tak ustanovuje osobitný zákon, výbor pozve navrhovaných kandidátov. ) Výbor môže pozvať na schôdzu aj toho, kto návrh podal. Výbor vykonáva aj ďalšie úlohy, ak to ustanovuje osobitný zákon.
(3) Výbor prijme k návrhu stanovisko, v ktorom uvedie, ktorí kandidáti spĺňajú zákonom ustanovené podmienky, ktorí nespĺňajú zákonom ustanovené podmienky a návrhy, na ktoré sa neprihliada (čl. 2 ods. 5).
(4) Výbor predloží návrh so svojím stanoviskom národnej rade. Kandidátov v návrhu uvedie v abecednom poradí, pričom za každým menom a priezviskom kandidáta uvedie, kto ho navrhuje.
(5) Návrh predložený podľa odseku 4 označí kancelária číslom parlamentnej tlače.

Čl. 4
Rokovanie národnej rady
(1) Návrh na voľbu predseda národnej rady navrhne do programu schôdze národnej rady tak, aby národná rada rozhodla o návrhu v stanovených lehotách.
(2) Kancelária zabezpečí, aby predložený návrh bol poslancom doručený najneskôr do 24 hodín pred začatím rozpravy)  a aby bol zverejnený na webovom sídle Národnej rady. 
 (3) Národná rada prerokuje návrh na voľbu a stanovisko výboru na schôdzi, do programu ktorej bol zaradený. Ak je navrhovateľom vláda, predsedajúci schôdze Národnej rady Slovenskej republiky (ďalej len „predsedajúci“) pri prerokúvaní návrhu udelí najskôr slovo poverenému členovi vlády, aby návrh odôvodnil. Potom udelí slovo poverenému členovi výboru (spravodajcovi), aby podal informáciu o výsledku prerokovania návrhu vo výbore.
(4) Návrh predložený výborom  uvedie poverený člen výboru, ktorý plní aj úlohu spravodajcu. 
(5) Ak tak ustanovuje osobitný zákon, národná rada pred hlasovaním o návrhu na voľbu overí, či kandidáti spĺňajú zákonom ustanovené podmienky voliteľnosti. )
(6) Predsedajúci po vystúpení navrhovateľa a  spravodajcu otvorí rozpravu.

Čl. 5
Späťvzatie návrhov
 (1) Navrhovateľ môže svoj návrh vziať späť. Rovnako môže svoj súhlas s voľbou vziať späť osoba, na ktorú sa návrh vzťahuje. 
(2) Oznámenie o späťvzatí návrhu alebo o späťvzatí súhlasu s voľbou musí byť podané písomne predsedovi národnej rady, prípadne predsedajúcemu schôdze najneskôr do začatia hlasovania. Ak je na hlasovacom lístku uvedené meno a priezvisko osoby, ktorá vzala súhlas s kandidatúrou späť bezprostredne pred hlasovaním, predsedajúci túto skutočnosť oznámi a vyhlási, že pri spočítavaní hlasov sa nebude prihliadať na voľbu tejto osoby.

Čl. 6
Príprava na hlasovanie
(1) Po skončení rozpravy predsedajúci oznámi poslancom o akom návrhu  sa bude  hlasovať, termín vykonania voľby a spôsob hlasovania.  
(2) Predsedajúci pred hlasovaním vyzve overovateľov, aby zabezpečili prípravu, organizáciu a riadenie hlasovania, aby dohliadali na priebeh hlasovania, aby spracovali výsledky hlasovania a aby po jeho skončení poverený overovateľ národnú radu oboznámil s výsledkami hlasovania.

Čl. 7
Verejné hlasovanie
(1)	Ak je navrhnutý jeden kandidát, poslanci hlasujú použitím technického zariadenia v rokovacej sále, ak sa národná rada na návrh poslanca alebo výboru neuznesie inak.
(2)	Ak sú navrhnutí dvaja alebo viacerí kandidáti, hlasuje sa použitím hlasovacieho lístku, na ktorom je uvedené meno a priezvisko hlasujúceho poslanca a poradové číslo, pod ktorým je hlasujúci poslanec uvedený v abecednom zozname poslancov podľa čl. 9 ods. 8, ak sa národná rada na návrh poslanca alebo výboru neuznesie inak.

Čl. 8
Tajné hlasovanie

(1)  Tajné hlasovanie o návrhu na voľbu sa vykonáva použitím hlasovacích lístkov. 
(2) Na hlasovacom lístku určenom na tajné hlasovanie nie je uvedené meno a priezvisko, ani iný identifikačný údaj hlasujúceho poslanca.
(3) Poslanec vykoná úpravu hlasovacieho lístka v určenej miestnosti v osobitnom  priestore, ktorý je opatrený zástenou. Upravený hlasovací lístok vhodí do pripravenej volebnej schránky (ďalej len „schránka“). 
(4) Tajnosť hlasovania je zabezpečená tak, že poslanci vstupujú do priestoru určeného na hlasovanie jednotlivo. Na priebeh tajného hlasovania dohliadajú overovatelia.

Čl. 9
Priebeh hlasovania s použitím hlasovacích lístkov
(1) Na priebeh hlasovania dohliadajú overovatelia.
(2) Hlasovacie lístky vytlačí kancelária na predpísanom tlačive v počte 150 kusov a 10 kusov ako rezervu. 
(3) V prípade konania viacerých hlasovaní naraz sú hlasovacie lístky rozlíšené tak, že v pravom hornom rohu sú uvedené veľké písmená abecedy, alebo sú farebne rozlíšené.
 (4) Kandidáti sú na hlasovacom lístku uvedení v poradí, ktoré je zhodné s poradím uvedeným v parlamentnej tlači. 
(5) V spodnej časti hlasovacieho lístka sa uvedie počet volených kandidátov.
(6) Pred začiatkom hlasovania s použitím hlasovacích lístkov overovatelia skontrolujú schránku a uzamknú ju. Skontrolujú aj správnosť predtlačených hlasovacích lístkov.
(7) Overovatelia vydajú poslancom hlasovacie lístky po vstupe do určenej miestnosti, kde sa vykoná hlasovanie.
(8) Overovatelia o vydaní hlasovacieho lístka poslancovi urobia záznam 
v abecednom zozname poslancov, pričom rozhodnú, či poslanec má prevzatie hlasovacieho lístka potvrdiť aj svojím podpisom.
(9) Poslanec je pri prevzatí hlasovacieho lístka povinný skontrolovať, či mu bol odovzdaný hlasovací lístok s jeho menom a priezviskom; to neplatí pri tajnom hlasovaní.
 (10) Ak poslanec v odôvodnenom prípade požiada o vydanie náhradného hlasovacieho lístka, overovatelia mu pôvodný hlasovací lístok odoberú a o vydaní nového hlasovacieho lístka vykonajú záznam v abecednom zozname poslancov.
(11) Poslanec na náhradnom hlasovacom lístku na určenom mieste napíše svoje meno a priezvisko, to neplatí pri tajnom hlasovaní. 
(12) Poslanec vyjadrí svoju voľbu tak, že na hlasovacom lístku pri každom mene 
a priezvisku kandidáta označí spôsobom uvedeným na hlasovacom lístku tú alternatívu, za ktorú hlasuje („za“, „proti“, „zdržiavam sa“).
(13) Po úprave hlasovacieho lístka poslanec vloží hlasovací lístok do schránky. Hlasovací lístok nesmie byť pokrčený alebo zložený.

Čl. 10
Skončenie hlasovania
(1) Predsedajúci po tom, čo v poradí posledný poslanec vložil do schránky hlasovací lístok, sa opýta, či každý poslanec, ktorý je prítomný v rokovacej sále, využil svoje právo hlasovať.
(2) Ak každý poslanec, prítomný v rokovacej sále, mal možnosť využiť svoje právo hlasovať, predsedajúci skončí hlasovanie.
(3) Overovatelia po skončení hlasovania otvoria na určenom mieste schránku a pristúpia k zisťovaniu výsledku hlasovania.

Čl. 11
Spôsob spočítavania hlasov
(1) Spočítavanie hlasov sa vykoná ručne alebo technickým zariadením.
(2) Spočítavanie hlasov pomocou technického zariadenia sa vykoná najmä vtedy, ak sú navrhnutí viac ako dvaja kandidáti.
(3) Za prítomných na hlasovaní sa posudzujú tí poslanci, ktorým boli vydané hlasovacie lístky podľa záznamu, ktorý urobia overovatelia v zozname poslancov.
(4) Voľba je platná, ak boli vydané hlasovacie lístky nadpolovičnej väčšine poslancov národnej rady.
(5) Ak má národná rada zvoliť  jedného kandidáta, zvolený je kandidát, ktorý získal nadpolovičnú väčšinu hlasov prítomných poslancov, ak zákon neustanovuje inak; ak získali nadpolovičnú väčšinu hlasov prítomných poslancov alebo inú požadovanú väčšinu, ustanovenú zákonom, dvaja alebo viacerí kandidáti, zvolený je kandidát, ktorý získal najvyšší počet hlasov.
(6) Ak má národná rada zvoliť viacerých kandidátov, zvolení sú všetci kandidáti, ktorí získali nadpolovičnú väčšinu hlasov prítomných poslancov alebo inú požadovanú väčšinu hlasov poslancov, ustanovenú zákonom.

Čl. 12
Spočítavanie hlasov ručne
(1) Overovatelia najskôr spočítajú odovzdané hlasovacie lístky a zistia, koľko poslancov neodovzdalo hlasovacie lístky, hoci im boli vydané.
(2) Overovatelia po spočítaní odovzdaných hlasovacích lístkov zistia, koľko bolo odovzdaných platných a koľko neplatných hlasovacích lístkov.
(3) Overovatelia z platných hlasovacích lístkov zistia počet poslancov, ktorí
a)	hlasovali za navrhnutého kandidáta,
b)	hlasovali proti navrhnutému kandidátovi,
c)	sa zdržali hlasovania.
(4) Hlasovací lístok je neplatný, ak poslanec
a)	svoju voľbu na hlasovacom lístku nevyjadrí vôbec,
b)	pri niektorom mene a priezvisku navrhnutého kandidáta nevyjadrí svoju voľbu,
c)	svoju voľbu označí pri väčšom počte navrhnutých kandidátov, ako je potrebné zvoliť,
d)	hlasovací lístok menil alebo doplnil,
e)	vyjadrí svoju voľbu na inom ako vydanom tlačive.
(5) Hlasovací lístok je neplatný aj vtedy, ak je meno a priezvisko hlasujúceho poslanca prečiarknuté, to neplatí pri tajnom hlasovaní. 
(6) V prípade pochybnosti o platnosti hlasovacieho lístka rozhodujú overovatelia väčšinou hlasov prítomných overovateľov. Ak overovatelia väčšinou hlasov rozhodnú o platnosti hlasovacieho lístka, hlasovací lístok sa považuje za platný. Rozhodnutie overovateľov je konečné.
(7) Overovatelia vyhotovia zápisnicu o výsledku hlasovania, ktorú podpíšu všetci prítomní overovatelia.
(8) Ak overovateľ odmietne podpísať zápisnicu, môže písomne uviesť dôvody odmietnutia podpísania zápisnice, ktoré sa k zápisnici neoddeliteľne pripoja.
(9) V zápisnici o výsledku hlasovania sa uvedie počet
a)	vydaných hlasovacích lístkov,
b)	odovzdaných hlasovacích lístkov, z toho
1. platných hlasovacích lístkov,
2. neplatných hlasovacích lístkov,
c)	neodovzdaných hlasovacích lístkov.
(10) V zápisnici sa ďalej ku každému menu a priezvisku kandidáta uvedie počet poslancov, ktorí hlasovali za návrh, ktorí hlasovali proti návrhu a ktorí sa zdržali hlasovania.
(11) Overovatelia poveria jedného z prítomných overovateľov, aby národnej rade oznámil výsledok hlasovania.

Čl. 13
Spočítavanie hlasov pomocou technického zariadenia
(1) Spočítavanie hlasov pomocou technického zariadenia pozostáva zo špeciálneho skenera, prenosného počítača a tlačiarne.
(2) Jeden z overovateľov vloží hlasovacie lístky do technického zariadenia a z pripraveného počítača spustí proces vyhodnocovania hlasovacích lístkov; ostatní overovatelia dohliadajú na tento proces.
(3) Technické zariadenie vyhodnocuje hlasovacie lístky tak, že každý hlasovací lístok označí poradovým číslom a zisťuje počet poslancov, pre ktorú alternatívu voľby hlasovali pri navrhnutom kandidátovi.
(4) Po vyhodnotení všetkých hlasovacích lístkov jeden z overovateľov ukončí tento proces stlačením príslušného tlačidla na snímacom zariadení technického zariadenia.
(5) V prípade neplatnosti hlasovacieho lístka alebo nesprávneho spôsobu označenia voľby sa na displeji technického zariadenia zobrazí číslo hlasovacieho lístka a popis chyby.
(6) Neplatnosť hlasovacieho lístka overovatelia posudzujú podľa čl. 12 ods. 4 a 5.
(7) Ak technické zariadenie vykáže hlasovací lístok ako chybný pre nesprávnosť označenia voľby, overovatelia takýto hlasovací lístok posudzujú podľa 
čl. 12 ods. 5.
(8) V prípade, ak overovatelia rozhodnú o platnosti hlasovacieho lístka, uvedenú zmenu označia v programe počítača.
(9) Po zadaní pokynu jedného z overovateľov počítačová aplikácia vyhotoví v písomnej podobe zápisnicu o výsledku  hlasovania; ktorá spĺňa náležitosti podľa čl. 12 ods. 7 až 10.

Čl. 14
Vyhlásenie výsledku hlasovania
(1) Poverený overovateľ oznámi národnej rade počet vydaných hlasovacích lístkov, počet poslancov, ktorí hlasovali za navrhnutého kandidáta, počet poslancov, ktorí hlasovali proti navrhnutému kandidátovi, počet poslancov, ktorí sa zdržali hlasovania, počet poslancov, ktorí neodovzdali hlasovacie lístky a počet neplatných hlasov.)
(2) Na základe oznámenia povereného overovateľa predsedajúci schôdze vyhlási výsledok hlasovania.
(3) Informácia o výsledku verejného hlasovania prostredníctvom hlasovacích lístkov sa uverejní tak, že na webovom sídle národnej rady sa uverejní naskenovaný odovzdaný hlasovací lístok poslanca ako aj zápisnica o výsledku hlasovania.

Čl. 15 
Opakovaná voľba
(1) Ak nebol zvolený kandidát alebo potrebný počet kandidátov podľa čl. 11 ods. 5 alebo 6, vykoná sa opakovaná voľba.
(2) Do opakovanej voľby postupujú všetci navrhnutí kandidáti, ktorí neboli zvolení, ak osobitný zákon neustanovuje inak, alebo ak sa národná rada na návrh výboru neuznesie inak. 
(3) Výbor svojím uznesením rozhodne, aký počet kandidátov má postúpiť do opakovanej voľby podľa odseku 2. Národná rada postupuje podľa rozhodnutia výboru, pokiaľ nebol v rozprave podaný iný návrh.
(4) Opakovaná voľba sa nekoná, ak bol na funkciu navrhnutý len jeden kandidát, ktorý z dôvodu, že nezískal potrebnú väčšinu hlasov, nebol zvolený.
(5) V opakovanej voľbe sa primerane použijú ustanovenia čl. 9 až 14.
(6) Opakovaná voľba sa môže vykonať na tej istej schôdzi národnej rady.

Čl. 16
Nová voľba
(1) Ak ani v opakovanej voľbe nebol zvolený kandidát, prípadne potrebný počet kandidátov, vykoná sa nová voľba na niektorej z ďalších schôdzí národnej rady.
(2) Do novej voľby možno navrhnúť kandidátov, ktorí neboli zvolení vo voľbe ani v opakovanej voľbe, ak výbor svojím uznesením nenavrhne inak; rozhodnutie výboru platí pri každej novej voľbe.
(3) Pri novej voľbe sa postupuje podľa čl. 2 až 15.

Čl. 17
Osobitné ustanovenia
(1) Súčasťou zápisnice zo schôdze národnej rady je zápisnica o výsledku hlasovania podľa čl. 12 ods. 7 až 10.
(2) Hlasovacie lístky z verejnej voľby overovatelia odovzdajú v zalepenej obálke určenému zamestnancovi kancelárie za účelom uverejnenia na webovom sídle národnej rady. Po uverejnení výsledku hlasovania sa hlasovacie lístky skartujú. 
	(3) Po vykonaní tajného hlasovania overovatelia odovzdajú v zapečatenej a overovateľmi podpísanej obálke všetky hlasovacie lístky riaditeľovi organizačného odboru kancelárie. Obálku s hlasovacími lístkami je kancelária povinná archivovať päť rokov. Po uplynutí päťročnej lehoty kancelária zabezpečí ich skartovanie za prítomnosti predsedu Národnej rady alebo ním poverenej osoby. 

(4) Pri činnostiach overovateľov, najmä pri príprave hlasovania prostredníctvom hlasovacích lístkov, zisťovaní výsledkov takéhoto hlasovania a pri vyhotovovaní zápisnice o výsledku hlasovania, môže byť na požiadanie overovateľov prítomný poverený zamestnanec kancelárie, ktorý im súčasne poskytuje metodickú a odbornú pomoc, a prípadne ďalší poverený zamestnanec kancelárie zabezpečujúci obsluhu technického zariadenia.
Čl. 18
Spoločné ustanovenia
(1) Tento volebný poriadok sa primerane použije aj pri odvolávaní funkcionárov, ak národná rada v konkrétnom prípade nerozhodne inak.
(2) Tento volebný poriadok sa primerane použije aj pri voľbe kandidátov alebo členov orgánov  a ich odvolávaní, ak to ustanovuje osobitný zákon.)

Čl. 19
Záverečné ustanovenie
Zrušuje sa:
1.   Volebný poriadok o voľbe a odvolávaní iných funkcionárov
(schválený uznesením Národnej rady Slovenskej republiky zo 6. septembra 2006 č. 61)

2.  Volebný poriadok o voľbe kandidátov na sudcov Ústavného súdu Slovenskej republiky
(schválený uznesením Národnej rady Slovenskej republiky zo 6. septembra 2006 č. 62)

3.  Volebný poriadok o voľbe a odvolávaní verejného ochrancu práv
(schválený uznesením Národnej rady Slovenskej republiky z 24. októbra 2006 č. 133)

4.  Volebný poriadok o voľbe a odvolávaní členov Rady Slovenského pozemkového fondu
(schválený uznesením Národnej rady Slovenskej republiky zo 17. septembra 2008 
č. 1029)

5. Volebný poriadok o voľbe kandidáta na vymenovanie za generálneho prokurátora 
     Slovenskej republiky a o odvolávaní generálneho prokurátora Slovenskej republiky 
(schválený uznesením Národnej rady Slovenskej republiky z 9. septembra 2010 č. 76)

Čl. 20
Účinnosť
Tento volebný poriadok nadobúda účinnosť dňom schválenia Národnou radou Slovenskej republiky.